Kalsoy

Kalsoy (, foreldet dansk skrivemåte: Kalsø) er en av øyene som utgjør Færøyene. Kalsoy tilhører regionen Norðoyar, og ligger mellom Eysturoy i sørvest og Kunoy i nordøst. Øya er svært avlang og berglendt. Den nokså utilgjengelige sørvestkysten har mange fuglefjell.

Det er fire bygder som ligger i daler på nordøstkysten: Trøllanes, Mikladalur, Húsar og Syðradalur. Landbruk og reiseliv er de viktigste næringsveiene. Bygdene har vært forbundet med veitunneler siden 1980-årene. Det er fergeforbindelse mellom Syðradalur og regionsenteret Klaksvík. Hele Kalsoy ligger i Klaksvíkar kommuna.

Bygdene på Kalsoy hadde til sammen 79 innbyggere den 1. januar 2021.

James Bond-filmen No Time to Die (2021) ble til dels spilt inn på Kalsoy.

 Naturgeografi 

Øynavnene Kalsoy og Kunoy er vanligvis forklart som avledet fra de to klippeformasjonene Kallurin og Konan, som på færøysk betyr «kallen» og «konen», som ligger nord for hver sin øy. Kallurin er den høyeste og smaleste av disse formasjonene.

Øya er avlang; den strekker seg 18–19 km fra nordøst til sørvest, og den er 1–2 km bred. Flateinnholdet er 30,62 km². Rundt Kalsoy ligger det 15–20 holmer og skjær, nesten alle i nord.

Kalsoy har 12 fjelltopper på 500 moh. og høyere. Den høyeste er Nestindar på 788 moh., som er Færøyenes 13. høyeste fjell.

Vestkysten er bratt og utilgjengelig, og i nord er det store fuglefjell. Det er registrert flere sjeldne planter på øya, både ved Galvin i sør og lengst nord på øya.

Det eneste ville landpattedyret som lever på øya, er haren.

 Samfunn 
De fire bygdene på Kalsoy er Trøllanes, Mikladalur, Húsar og Syðradalur.

 Samferdsel 
Fordi øya er avlang og har ti tunnelåpninger, har den blitt kalt «blokkfløyten» på folkemunne.

Tunnelsystemet gjør fremkommeligheten på øya vesentlig enklere, men ettersom øya fortsatt må bero på fergeforbindelse til omverdenen, regnes den til ytterøyene. 

ÅrTunnelLengdeStrekning1979Villingadalstunnilin1 193 mHúsar–Mikladalur1980Mikladalstunnilin1 082 mHúsar–Mikladalur1980Ritudalstunnilin683 mHúsar–Mikladalur1985Teymur í Djúpadal220 mMikladalur–Trøllanes1985Trøllanestunnilin2 248 mMikladalur–Trøllanes

 Historie 

Bygdene Mikladalur og Húsar er begge første gang nevnt skriftlig i Hundebrevet fra slutten av 1300-tallet. Senere ble Blankskáli og Trøllanes nevnt i 1584, men grunnet de særdeles gode forholdene for korndyrking i Blankskáli er det antatt at denne er øyas eldste bygd. Syðradalur skal ha vært bebodd på 1600-tallet, men ble senere avfolket av uviss grunn.

Det sies at det ble utkjempet et slag mellom Sverre Sigurdssons sønn, Erling, og Inge Bårdssons menn i Mikladalur. Bakgrunnen for dette skal ha vært Erlings forsøk på å underlegge seg Færøyene, og Inge Bårdsson motsatte seg dette og benyttet samtidig anledningen til å innkreve skatt på øyene. I slaget i Mikladalur gikk Erling av med seieren, men led senere nederlag ved Skálafjørður.

I 1801 bodde det 29 personer i Blankskáli, men bygda ble rammet av et ras i 1809. Til tross for at det ikke gjorde stor skade, bestemte samtlige av bygdas innbyggere seg for å flytte. Derfor ble Syðradalur igjen bosatt fra 1812, og innen 1816 var Blankskáli helt fraflyttet.

 Referanser 
Posta  , Om Blankskáli

 Eksterne lenker 

 Kalsoy hos Posta


Kategori:Portal:Færøyene/artikler